Notum sit omnibus præsentibus et futuris, quod ego Ansericus, dominus Montisregalis, pacem inter me et fratres de Regniaco reformari volens, signa et divisiones ab antecessoribus factas inter nemus fratrum de Regniaco, cui nomen est Erviel et nemus meum quod dicitur Sancti-Germani, et partes nemorum quas a Gimone Buuguerel, Hugone Joberto de Provence, Petro Mautalant de Ateis, pecunia teneo obligatas, et partem monachorum de Cora, et aliud nemus Sancti-Germani, a viris legitimis et boni testimonii quadam die constituta mihi feci demonstrari. Cum ergo vidissem divisiones signorum vetustate autenticas innotuisse, hominum meorum et virorum fidelium attestatione quod nemus determinatum esset de jure fratrum de Regniaco, sicut mete et divisiones demonstrant, ego, respectu justitiæ et pacis conservande ne aliquo tempore inter me et inter successores meos et fratres de Regniaco, de jam dicto nemore et divisionibus discordia oriretur, ipsas divisiones scripto volui commendari et in perpetuum confirmari. Iste sunt divisiones: a lacu Corili usque ad quercum de Geneschor et inde usque ad fagum Petre, et usque ad Septem-Fratres, et usque ad Grossum Ciriser; indeque ad quercum de Geneschor, usque ad Grossum-Fagum. Ab alia parte nemoris Sancti-Germani divisiones hee sunt: A nemore Philippi de Praiæ usque ad lacum Chapotot et usque ad agros Sancti-Germani. Nemus ergo jam dictum, prout signa, facta et mete demonstrant, libere et absque ulla retentione, pro salute anime mee, pro salute patris et matris mee, uxoris mee et antecessorum meorum, ecclesie, et fratribus de Regniaco concessi et laudavi, garentire compromisi et volui confirmari. Porro usuaria, et si quid aliud ego et homines mei, in jam dicto nemore de jure reclamabamus, supradictis fratribus eorumque successoribus in elemosina perpetuo indulsi. Hujus rei testes sunt: Gauterius, monachus de Fonteneto; magister Obertus; Josbertus de Bar; Willelmus, Grossum-Brachium et Philippus, frater ejus; Barjoldus de Talaci; Milo, præpositus de Monteregali Willelmus, prepositus de Insula; Arnulfus Malabucca. Ut igitur istud ratum et firmum perpetuo habeatur, presenti scripto et sigilli mei munimine confirmavi. Hoc etiam laudavit Sibilla, uxor mea, unde testes sunt: Gauterius, monachus de Fonteneto; Robertus, canonicus de Monteregali; Gibaudus, miles de Monteregali; Milo, prepositus de Monteregali.